Hosszú Katinka 4, Cseh László 2 arannyal folytatta Luxembourgban
Hosszú Katinka négy számban győzött, Cseh László pedig két döntőben diadalmaskodott szombaton, a luxembourgi nemzetközi pénzdíjas úszóverseny második napján.
A világ- és Európa-bajnoknő, aki pénteken 400 méter vegyesen volt a legjobb, a folytatásban a tíz versenyzővel rendezett döntők közül – csupa új versenycsúccsal – előbb 200 méter gyorson (1:56.81 p), majd 50 méter pillangón (26.62 mp), aztán 100 méter háton (1:00.00), végül 200 méter vegyesen (2:10.70) utasította maga mögé a mezőnyt. Az időrendben ötödik fináléjában, 200 méter mellen a kilencedik (2:36.88), 200 méter pillangón tizedik (2:20.39), míg szombati utolsó fellépésén, 50 méter gyorson hetedik lett (25.72).     

A nyitónapon a hosszabbik vegyesszámban első Cseh László szombaton 200 méteres vegyesúszásban (1:59.01), majd 200 méter pillangón (1:56.58) egyformán versenyrekorddal (1:59.01) győzött, míg az 50 méter pillangó fináléjában másodikként ért célba (23.50). 

A rövidebbik vegyesszámban – Hosszú mögött – Jakabos Zsuzsanna másodikként (2:14.71), 200 méter pillangón harmadikként (2:10.32), 200 méter gyorson pedig kilencedikként végzett (2:03.00). 

A férfimezőny magyarjai közül Takács Krisztián 50 méter gyorson bronzérmesként (22.56), 50 méter pillangón pedig hatodikként (24.25) csapott célba. A vasárnap véget érő viadal szombati napján Balog Gábor 100 méter háton a hatodik időt úszta (56.94).